બને છે એવું કે આ વિસ્તાર પર રાજ કરતા સંસદસભ્ય ભાઉ (બમન ઈરાની)ને પોતાના વિસ્તારના લોકોની સુખ, સગવડ અને સુવિધાની કંઈ પડી નથી. ભાઉ એકદમ ભ્રષ્ટાચારી અને ગુનાખોરી સાથે સંકળાયેલી વ્યક્તિ છે. ભાઉ જાડી ચામડીનો થઈ ગયો છે એટલે હવે તેને કોઈની ફરિયાદ પણ સંભળાતી નથી. સાફસફાઈ, પીવાનું સ્વચ્છ પાણી, ઇલેક્ટ્રિસિટી જેવી સુવિધાને પણ લક્ઝરી માની લેતાં ઝૂંપડપટ્ટીવાસીઓની સુખાકારી માટે અખરોટ ભૂતનાથને સાથે રાખીને ફરિયાદ કરવી શરૂ કરે છે, પણ ભાઉના સરકારી અધિકારીઓ પણ અખરોટની માગ અને જરૂરિયાત પર ધ્યાન નથી આપતા. ભૂતનાથ પોતાનાં કરતૂત હવે અહીં શરૂ કરે છે જેને કારણે અખરોટ અને ઝૂંપડપટ્ટીના અન્ય લોકોનાં કામ થવા માંડે છે, પણ આ કંઈ કાયમી સૉલ્યુશન નથી. ભ્રષ્ટ નેતાને હટાવવાના હેતુથી અખરોટ અને ભૂતનાથ ઇલેક્શનમાં ઊભા રહેવાનું વિચારે છે, પણ અખરોટ નાનો છે એટલે તે ઇલેક્શનમાં ઊભો રહી શકે એમ નથી, જેને કારણે ફાઇનલી ભૂતનાથ ઇલેક્શનમાં ઊભો રહે છે અને એ પછી માણસ વર્સસ ભૂત વચ્ચે ચુનાવી જંગ શરૂ થાય છે.